Østerport Station er en jernbanestation med posthus på Oslo Plads på Østerbro i København. Det er en travl station med ca. 20.000 daglige passagerer.
Den er station for Kystbanen mellem Nørreport Station og Hellerup Station og for S-togs-nettet mellem Nørreport Station og Nordhavn Station. Desuden fungerer den som endestation for en del InterCity- og regionaltog til København vestfra. På stationen er der otte spor med perroner samt et enkelt arbejdsspor. Tre af sporene anvendes primært til S-tog, mens de fem øvrige primært bruges til fjerntog.
Stationen blev anlagt i tiden 1896-1897 som endestation for Kystbanen og hed oprindeligt Østerbro Station. Stationsbygningen er tegnet af arkitekt Heinrich Wenck og er nogenlunde bevaret i sin oprindelige form, hvilket også gælder de tilhørende perronhalvtage af træ, som Wenck tilføjede 1914-1915. Hertil er kommet en ny perron og stationstilbygning parallelt med de to gamle. Endvidere findes flere perroner på den modsatte side af broen, der fører over banegraven. ("Læs mere..")
